Diari Oficial de la Generalitat Valenciana


Sumari del DOGV 9785, del 09-02-2024 (2024/970)

RESOLUCIÓ de 2 de febrer de 2024, de la Direcció General de Centres Docents, per la qual es convoca el Programa de coordinació horària dirigit a l'alumnat que cursa simultàniament els ensenyaments professionals de Música o Dansa i Educació Secundària per al curs acadèmic 2024-2025.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9785

Data del DOGV
:   09-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/970


Data del document
:   02-02-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * centre d'ensenyament

RESOLUCIÓ de 2 de febrer de 2024, de la Direcció General de Centres Docents, per la qual es convoca el Programa de coordinació horària dirigit a l'alumnat que cursa simultàniament els ensenyaments professionals de Música o Dansa i Educació Secundària per al curs acadèmic 2024-2025. [2024/970]  
 Decret 158/2007, de 21 de setembre, del Consell, pel qual s'establix el currículum dels ensenyaments professionals de Música i es regula l'accés a estos ensenyaments, així com el Decret 156/2007, de 21 de setembre, del Consell, pel qual s'establix el currículum dels ensenyaments professionals de Dansa i es regula l'accés a estos ensenyaments, especifiquen en l'article 20 i 21, respectivament, que «la conselleria competent en matèria d'educació facilitarà a l'alumnat la possibilitat de cursar simultàniament els ensenyaments professionals de Música i Dansa i Educació Secundària Obligatòria i Batxillerat».  
La conselleria amb competències en educació ha publicat l'Ordre 5/2017, de 6 de febrer, per la qual es regula el Programa de coordinació horària dirigit a l'alumnat que cursa simultàniament els ensenyaments professionals de Música i/o Dansa i Educació Secundària, per a regular la compatibilitat horària i la simultaneïtat entre els ensenyaments de règim general i els ensenyaments professionals de Música i/o Dansa.  
  
Per tot això, la Direcció General de Centres Docents, per raó de les competències que li conferix el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, i facultada per la disposició addicional primera de l'Ordre 5/2017, de 6 de febrer, anteriorment esmentada, resol:  
  
Primer. Objecte i àmbit d'aplicació de la convocatòria del Programa de coordinació horària  
Convocar el Programa de coordinació horària per al curs acadèmic 2024-2025 en els conservatoris i centres autoritzats d'ensenyaments professionals de Música i Dansa, i en els centres sostinguts amb fons públics que impartisquen els ensenyaments d'Educació Secundària i/o Batxillerat, per a l'alumnat que simultanieja els ensenyaments de règim general d'Educació Secundària Obligatòria o Batxillerat i els ensenyaments professionals de Música i/o Dansa.  
  
Segon. Presentació de les sol·licituds de participació dels centres  
Les comissions de coordinació dels centres que vulguen participar en el Programa de coordinació horària durant el curs 2024-2025 hauran de remetre la sol·licitud i la documentació que l'acompanya, exclusivament de manera telemàtica, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana; al servici competent en matèria d'ensenyaments de règim especial de la conselleria competent en matèria d'educació, d'acord amb l'article 5 de l'Ordre 5/2017, de 6 de febrer.  
En la present convocatòria, els centres que desitgen renovar la participació en el programa, per estar autoritzats en el curs actual, segons la Resolució de 21 d'abril de 2023, de la Direcció General de Formació Professional i Ensenyaments de Règim Especial, per la qual es resol la convocatòria per a autoritzar el Programa de coordinació horària dirigit a l'alumnat que cursa simultàniament els ensenyaments professionals de Música o Dansa i l'Educació Secundària per al curs 2023-2024; únicament hauran d'aportar la sol·licitud de participació, adjuntant com a documentació addicional una declaració responsable de la direcció del conservatori o centre autoritzat d'ensenyaments professionals de Música i Dansa, especificant l'alumnat participant en el Programa de coordinació horària del curs acadèmic actual, i la previsió per al pròxim curs acadèmic.  
La presentació de sol·licituds es tramitarà a través del apartat de servicis de la Seu Electrònica de la Generalitat: https://sede.gva.es, seleccionat el servici corresponent del catàleg de servicis, o directament des de l'adreça del gestor únic de continguts de la GVA: http://www.gva.es/va/inicio/procedimientos'id\_proc=18765.  
Per a la tramitació electrònica, la persona sol·licitant podrà utilitzar qualsevol dels certificats admesos per la Seu Electrònica de la Generalitat i que inclou, entre altres, el certificat electrònic emés per l'Agència Valenciana de Certificació.  
Així mateix, la tramitació electrònica la podrà dur a terme una persona representant autoritzada amb l'alta prèvia de esta en el Registre Electrònic de Representació de la Generalitat, d'acord amb els articles 34 i següents de la normativa anteriorment esmentada, i d'acord amb els articles 5 i següents de la LPAC.  
El termini de presentació de les sol·licituds serà del 26 de febrer al 8 de març de 2024.  
  
Tercer. Nomenament de la comissió de valoració  
La comissió de valoració es nomenarà, tal com s'especifica en l'article 6 de l'Ordre 5/2017, de 6 de febrer, en un termini màxim de quinze dies naturals, a partir de la publicació en el DOGV d'esta resolució.  
  
  
Quart. Comunicacions oficials després de la sol·licitud  
Totes les comunicacions oficials d'este procediment es realitzaran des de l'adreça electrònica oficial del servici competent en matèria d'ensenyaments de règim especial (iklzr@roi.ai) a l'adreça electrònica oficial del centre d'ensenyaments de règim general que conste en el Registre de Centres Docents de la Generalitat Valenciana.  
  
Cinqué. Autorització dels centres participants  
La comissió de valoració seleccionarà i proposarà a la direcció general competent en matèria d'ensenyaments de règim especial, d'entre tots aquells centres que complisquen els criteris de valoració, els centres participants en el Programa de coordinació horària per al curs 2024-2025, per a la seua autorització. Si la proposta inclou mobilitat del professorat, només es contemplarà la que es realitze entre centres docents del mateix règim de titularitat. Dins del Programa de coordinació horària es podrà contemplar la mobilitat de l'alumnat entre els centres participants.  
La comissió de valoració publicarà el llistat provisional de centres seleccionats dins del Programa de coordinació horària abans del 15 d'abril de 2024, en el lloc web oficial del servici competent en matèria d'ensenyaments de règim especial (https://ceice.gva.es/es/web/ensenanzas-regimen-especial/coordinacio-horaria).  
Les reclamacions, si escau, es presentaran exclusivament de manera telemàtica a través del procediment de Tramitació telemàtica d'ensenyaments artístics i esportius de la Conselleria d'Educació, Universitats i Ocupació disponible en https://www.gva.es/es/inicio/procedimientos'id\_proc=20100.  
Finalitzat el termini de reclamacions, es publicarà en el Diari Oficial de la Generalitat Valenciana la resolució per la qual es resol la convocatòria per a autoritzar el Programa de coordinació horària per al curs acadèmic 2024-2025, en tot cas, abans de l'inici de matriculació de l'alumnat en els centres d'ensenyament general per al curs acadèmic indicat.  
  
Sisé. Ampliació de l'horari general del centre  
El Decret 57/2020, de 8 de maig, del Consell, de regulació de l'organització i el funcionament dels conservatoris professionals de Música i de Dansa dependents de la Generalitat, establix en la seua disposició addicional segona, respecte de l'horari general dels conservatoris, que «Amb caràcter general, els conservatoris són centres educatius amb horari diürn i torn vespertí. Les corresponents direccions territorials amb competències en educació podran autoritzar, cada curs escolar i a proposta de la direcció del centre, una ampliació d'aquest horari general, sempre que quede justificada i acreditada documentalment esta necessitat.»  
En cas de sol·licitar-se i aprovar-se, per part de la direcció territorial competent, esta ampliació de l'horari general del centre en relació amb la coordinació horària dirigida a l'alumnat que cursa simultàniament ensenyaments de règim general (Educació Secundària Obligatòria o Batxillerat) i ensenyaments professionals de Música i/o Dansa, esta modificació i la seua corresponent autorització hauran de reflectir-se en el Programa de coordinació horària inclòs en el projecte educatiu del centre (PEC).  
Seté. Presentació de les sol·licituds de participació de l'alumnat  
Una vegada publicada la resolució per la qual es resol la convocatòria per a autoritzar els centres participants en el Programa de coordinació horària en el Diari Oficial de la Generalitat Valenciana, l'alumnat que desitge participar en el programa haurà de presentar la sol·licitud, tal com s'especifica en l'article 7 de l'Ordre 5/2017 de 6 de febrer, en la secretaria dels centres d'ensenyament de secundària autoritzats, en el termini que determine cada centre.  
La participació en el Programa de coordinació horària no comporta, d'ofici, prioritat en el procés d'admissió en els centres que impartixen ensenyaments d'Educació Secundària Obligatòria i Batxillerat. En tot cas, serà el procés d'admissió de l'alumnat el que regule esta prioritat, segons el que s'estableix en la disposició addicional segona de l'Ordre 5/2017, de 6 de febrer.  
  
Huité. Projecte educatiu i memòria final de curs  
El Programa de coordinació horària formarà part de l'oferta educativa de cadascun dels centres educatius participants, per la qual cosa estarà inclòs en el projecte educatiu (PEC) d'estos. Així mateix, les direccions dels centres hauran d'incloure en la memòria final de curs un apartat en què es valore la implantació del programa.  
Les comissions de coordinació dels centres participants, en compliment del que estableix l'article 10.2 de l'Ordre 5/2017, de 6 de febrer, hauran de realitzar una memòria anual del Programa de coordinació horària i remetre-la, durant el mes de juliol, a la corresponent direcció territorial competent en matèria d'educació.  
  
  
Esta memòria constarà, de les següents parts:  
a) Relació de centres participants.  
b) Horari lectiu definitiu aplicat a l'alumnat participant en el Programa de coordinació horària en tots dos ensenyaments.  
c) Relació d'alumnat participant en el programa, detallant les dades acadèmiques en tots dos ensenyaments (curs en el dos ensenyaments i especialitat en el conservatori) i indicant el centre d'educació secundària en el qual es troba matriculat en cas que el Programa de coordinació horària incloga més d'un centre d'educació secundària.  
d) Relació del professorat participant en el programa i assignatures que imparteix.  
e) Valoració del programa per part de la comissió coordinadora, detallant la consecució dels objectius, continguts, capacitats i criteris d'avaluació del programa.  
f) Valoració i grau de satisfacció del programa per part del professorat de l'alumnat participant en tots dos ensenyaments.  
g) Valoració i grau de satisfacció del programa per part de l'alumnat participant.  
h) Impacte sobre l'organització horària del centre.  
i) Dificultats trobades.  
j) Propostes de millora.  
Per a millorar el seguiment, aquells centres que hagen realitzat una coordinació dels horaris en cursos anteriors inclouran una comparativa d'evolució dels indicadors dels projectes de coordinació.  
Així mateix, per a l'anàlisi del Programa de coordinació horària, el servici competent en matèria d'ensenyaments de règim especial remetrà a l'adreça electrònica oficial del centre d'ensenyaments de règim general que conste en el Registre de Centres Docents de la GVA, un enllaç a un formulari on se sol·licitaran dades relatives al contingut d'esta memòria.  
  
Nové. Efecte d'esta convocatòria  
Esta resolució produirà efectes l'endemà de la seua publicació en el Diari Oficial de la Generalitat Valenciana.  
Contra esta resolució, que no posa fi a la via administrativa, es pot interposar un recurs d'alçada davant la Secretaria Autonòmica competent en matèria d'educació, en el termini d'un mes a comptar des de l'endemà de la notificació o publicació. Tot això, de conformitat amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 2 de febrer de 2024.- El director general de Centres Docents: Jorge Cabo Martínez.